Fabryka Samochodów Osobowych

FSO (Fabryka Samochodów Osobowych Spółka Akcyjna = Henkilöautotehdasosakeyhtiö) on puolalainen automerkki.

Historia 
FSO perustettiin pohjois-Varsovaan 1951 Puolan tarvittua henkilöautoja. FSO oli valtionyritys vuoteen 1996, jolloin Daewoo osti tehtaat. Daewoo poistui kuvioista General Motorsin ostettua Daewoon. Näin FSO:sta tuli osittain työntekijöidensä omistama osakeyhtiö. Samassa yhteydessä FSO sai nimeensä lisän "Spółka Akcyjna", osakeyhtiö. Vuonna 2005 ukrainalainen ZAZ osti FSO:n tehtaan, jonka tarkoitus on turvata ZAZ:n pääsy EU:n markkinoille. Samalla ZAZ tuli ostaneeksi kilpailijansa, sillä FSO on sangen suosittu automerkki Ukrainassa. Nykyään FSO valmistaa Daewoon vanhoja malleja Matiz ja Lanos.

Vuosilukuja 
 1948  Aloitetaan autotehtaan rakennus Varsovan laitaseudulle.
 1951  Warszawa M20 tulee valmistukseen
 1957  Syrena 100:n tuotanto alkoi. Auto oli ensimmäinen oikeasti puolalainen auto toisen maailmansodan jälkeen
 1960  Warszawa 201:n ja Syrena 101:n tuotanto alkaa
 1962  Tuotantoon tulee Syrena 102
 1963  Tuotantoon tulee Syrena 103
 1964  Warszawa 203/204:n tuotanto alkaa.
 1968  Warszawa 223/224:n tuotanto alkaa.
 1965  FSO sai lisenssin Fiat 125:een.
 1966  Tuotantoon tulee Syrena 104.
 1967  Tuotantoon tulee Polski-Fiat 125p.
 1972  Syrena 105 esitellään ja samalla sen tuotanto siirtyy FSM:lle.
 1973  Warszawan tuotanto lopetetaan.
 1978  Polonez tulee tuotantoon.
 1983  Fiat-merkki poistuu autojen (sekä FSO että FSM) tuotenimistä. (Polski-Fiat → FSO 125p/126p). Samalla Polonez-malliston nimeämistä uudistetaan.
 1989  Polonez MR'89
 1991  FSO 125p:n tuotanto päättyy.
 1991  Polonez Caro esitellään.
 1994  GM alkaa koota Opel Astroja Żeraniussa.
 1995  Daewoo ostaa FSO-tehtaan.
 1996  Tehtaan nimi on nyt Daewoo-FSO. Polonez säilyy yhä tuotannossa.
 1997  Polonez kokee pieniä muutoksia. Mallinimiin tulee plus-merkki perään. 
 1997  Daewoo Lanosin tuotanto alkaa.
 1999  Farmari-Polonezin tuotanto alkaa "Daewoo-FSO Polonez Kombi+".
 2000  Daewoo menee konkurssiin. FSM:n kansanauton, 126:n tuotanto päättyy.
 2002  Daewoo-FSO lopettaa Polonezin valmistuksen
 2004  Tehtaan nimi vaihtuu FSO:ksi
 2005  Ukrainalainen AvtoZAZ ostaa FSO:n osake-enemmistön.

Mallit 

FSO:n tuotannosta voidaan eritellä selvästi neljä mallia, joita on valmistettu suuria määriä. FSO on myös muutakin valmistanut, mutta niillä malleilla ei ole liiemmin merkitystä.

FSO Warszawa 

FSO:n tehdas aloitti autojen tuotannon vuonna 1951 mallilla FSO Warszawa, joka oli Neuvostoliittolaisen GAZ Pobedan kopio. Warszawa oli iso auto, ja niitä vietiin moniin maihin, myös Suomeen, etenkin taksien käytössä niitä oli runsaasti. Warszawan tuotanto lopetettiin vuonna 1973

FSO Syrena 

Warszawan jälkeen FSO:n tehdas sai tehtäväkseen suunnitella pienen ja edullisen auton, ja he suunnittelivat Syrenan, josta valmistettiin monia versioita, esimerkiksi Bosto - pieni pakettiauto. Syrena tuli valmistukseen 1950-luvulla ja valmistus päättyi 1980-luvulla FSM-tehtaalla, johon valmistus oli siirtynyt Polski Fiatin tieltä. Syrena tarkoittaa merenneitoa, mutta puolalaiset antoivat autolle lempinimen "Syrenka", joka tarkoittaa pientä merenneitoa. Aluksi Syrenassa oli takaa saranoidut ovet, mutta myöhemmin ne muuttuivat edestä saranoiduiksi.

Polski-Fiat 125p 

FSO:n varsinainen menestysmalli oli Polski-Fiat 125p, joka oli koriltaan Fiat 125, mutta sen tekniikka periytyi muinaisista Fiat 1300 ja Fiat 1500 -malleista, ja sen huomasi kun katsoi autoa takaa - renkaat olivat sisällä autossa, siis raideleveys oli kapea. Auto esiteltiin vuonna 1967, siis samoihin aikoihin kuin neuvostoliittolainen Lada, ja ne olivat suoranaisia kilpailijoita toisilleen. Polskin tuotanto lopetettiin vuonna 1991.

FSO Polonez 

Polski-Fiatin seuraajaksi esiteltiin vuonna 1978 uusi Polonez, jonka viistoperäinen kori oli kuuluisan Giorgetto Giugiaron muotoilema, mutta puolalaiset olivat viimeistelleet sen. Tuloksena oli sangen raskaan näköinen luomus, etenkin vihreänä, mikä oli hyvin yleinen väri Polonezin alkutaipaleella. Teknisesti Polonez ja Polski Fiat 125p olivat melkein kokonaan yhtenevät. Polonez ei korvannut Polskia, vaan "Polskia kehitetään Polonezin antamien kokemusten perusteella" -kuten tehdas sanoi. Polonezin tuotanto lopetettiin vuonna 2002.

Konseptimalleja 

 1959	Syrena Mikrobus, pieni tila-auto
 1960	Syrena Sport, lasikuitukorinen urheiluauto
 1961	Syrena Laminat, 104-mallin prototyyppi.
 1964	Warszawa 110, modernimmin muotoiltu Warszawa.
 1966	Syrena 110, viistoperäinen "hatchback".
 1971	Polski Fiat coupe 1500.
 1974	Coupe 110
 1974	Fiat 125p cabrio
 1977	Ogar, futuristisella korilla varustettu pikkusportti. Polski Fiatin tekniikkaa.
 1978	Polonez coupe.
 1981	Polonez pick-up.
 1985	Wars, Polski-Fiatin korvaajaksi suunniteltu auto.

Maahantuoja 

FSO:ta toi Suomeen 1970-1991 Wihuri-yhtymä/Polmot Oy, joka vaihtoi nimensä vuonna 1983 Maantehoksi. Maanteho Oy oli suhteessa heikko maahantuoja, etenkin Polonezin aikana. Maanteho Oy:n päätoimipiste sijaitsi Helsingin Malmilla. Maanteho Oy panosti autojen viimeistelyyn, ja sillä olikin käytössään 15–30 puolalaista miestä, jotka viimeistelivät maahantuodut Polonezit – tehdas ei ollut kovinkaan tarkka viimeistelyn suhteen. Lisäksi maahantuoja teki omia erikoismalleja Polski-Fiatista ja Polonezista, kuten Lapponia ja Special.

FSO kulttuurissa

Puolalaisen elokuvaohjaajan Krzysztof Kieślowskin elokuvan Lyhyt elokuva tappamisesta (1988) tappokohtaus tapahtuu FSO Polonez -merkkisessä henkilöautossa. Toisessa Kieślowskin elokuvassa Kolme väriä: Valkoinen, päähenkilöllä on FSO Polonez.

Suomalaisessa Pirkka-Pekka Peteliuksen ja Aake Kallialan tähdittämässä elokuvassa Rampe & Naukkis – kaikkien aikojen superpari (1990) päähenkilöt ajavat FSO:n avolavamallilla alas jyrkänteeltä, mutta vain auto kärsii vaurioita.

Katso myös 

Puolan autoteollisuus

Lähteet

Aiheesta muualla 

FSO
FSO-Klubi Suomi

FSO